उत्तर प्रदेश के मुख्यमंत्री योगी आदित्यनाथ और दोनों उप-मुख्यमंत्रियों दिनेश शर्मा और केशवप्रसाद मौर्य समेत यूपी सरकार के कुछ और मंत्रियों ने विधान परिषद चुनाव के लिए पर्चा भरा। बीजेपी नेताओं द्वारा दिए गए हलफनामों के अनुसार प्रदेश मुख्यमंत्री योगी आदित्यनाथ के पास उनके दोनों डिप्टी से कम संपत्ति है। सीएम योगी आदित्यनाथ के हलफनामे के अनुसार उनके पास 95 लाख रुपये की चल संपत्ति है। योगी आदित्यनाथ के पास कोई अचल संपत्ति नहीं है। योगी आदित्यनाथ वाहन दो गाड़ियां (फारचूनर और इनोवा), एक रिवाल्वर, एक रायफल है। उनके खिलाफ चार मामले लंबित हैं। साल 2016-17 के इनकम टैक्स रिटर्न में उन्होंने अपनी आय 8.40 लाख रुपये बतायी। नवभारत टाइम्स के अनुसार योगी आदित्यनाथ के पास 20 ग्राम सोने के कुंडल , 100 ग्राम सोने से मढ़ी रुद्राक्ष माला है। यूपी के उप-मुख्यमंत्री दिनेश शर्मा के पास 2.69 करोड़ रुपये की संपत्ति है। शर्मा की पत्नी के पास 23.55 लाख रुपये की संपत्ति है। शर्मा की संपत्ति में करीब 2.26 करोड़ रुपये की अचल संपत्ति है। उनके पास एक कार, एक स्कूटर, एक रिवाल्वर हैं। उन पर कोई आपराधिक मामला नहीं है।